‘Speaker ontduik versoek oor mosie teen Zuma’Die Speaker van die Nasionale Vergadering, Baleka Mbete. Foto: Daily Maverick Die DA het Woensdag gesê Baleka Mbete, speaker van die parlement, ontduik met opset opposisiepartye se versoek dat ŉ mosie van wantroue teen pres. Jacob Zuma uitgestel word, in ŉ poging om Zuma te beskerm. Dit kom nadat opposisiepartye die parlement versoek het om die mosie uit te stel om die konstitusionele hof kans te gee om ŉ beslissing te maak of die mosie met ŉ geheime stem beslis sal word of nie. Die UDM het vroeër vandeesweek die hof genader om te versoek dat die mosie deur middel van ŉ geheime stemproses moet plaasvind. Moloto Mothapo, woordvoerder van die parlement, het daarna in ŉ verklaring gesê die parlement het nie die mag om die mosie terug te trek nie omdat dit slegs deur die persoon wat dit ingedien het, in dié geval DA-leier Mmusi Maimane, teruggetrek kan word. “Die DA het nooit aangedui dat die mosie van wantroue teruggetrek sal word nie en het slegs die Speaker versoek om die mosie uit te stel weens die belangrikheid van die konstitusionelehof-aansoek,” het John Steenhuisen, hoofsweep van die DA, gesê. “Die DA sal nie die mosie van wantroue teen [Zuma] terugtrek nie. Hierdie ontduiking van ŉ belangrike versoek is presies die laakbare gedrag wat ŉ mens van ŉ pro-Zuma voorsitter, wat haarself ook as die speaker van die parlement voordoen, sal verwag. Mbete is vasbeslote om alles moontlik te doen om Jacob Zuma te beskerm en die wil van die mense te ignoreer,” het hy gesê. Steenhuisen het beklemtoon dat die reëls van die parlement die speaker toelaat om ŉ mosie uit te stel. “Ons het daarom weer aan die speaker geskryf om haar te versoek om die mosie uit te stel hangende die beslissing van die konstitusionele hof.”